
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr.8/2013 privind reglementarea unor măsuri fiscal-bugetare şi ale art.74 din Legea nr.571/2003 privind Codul fiscal, trimisă spre dezbatere în fond cu adresa nr. Plx.388/2014 din 2 septembrie 2014, înregistrat sub nr. 4c-2/445 din 3 septembrie 2014, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.

PREŞEDINTE,

Viorel ŞTEFAN
Parlamentul  României

RAPORT
asupra propunerii legislative pentru modificarea şi completarea 
Ordonanţei Guvernului nr.8/2013 privind reglementarea unor 
măsuri fiscal-bugetare şi ale art.74 din Legea nr.571/2003 
privind Codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget finanțe și bănci a fost sesizată spre dezbatere în fond  cu propunerea legislativă pentru modificarea şi completarea Ordonanţei Guvernului nr.8/2013 privind reglementarea unor măsuri fiscal-bugetare şi ale art.74 din Legea nr.571/2003 privind Codul fiscal, trimisă cu adresa nr. Plx.388/2014 din 2 septembrie 2013, înregistrată sub nr. 4c-2/445 din 3 septembrie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă în şedinţa din 24 iunie 2014.

La întocmirea raportului s-a avut în vedere avizul negativ al Consiliului Legislativ.
Iniţiativa legislativă supusă dezbaterii are ca obiect de reglementare simplificarea procedurilor de impunere si colectare a impozitului pe venitul agricol, precum si stabilirea unei noi modalități de distribuire a sumelor cu aceasta destinație in conformitate cu prevederile Legii nr.273/2006 privind finanţele publice locale.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 09 decembrie 2014.

La lucrările comisiei şi-au înregistrat prezenţa 31 deputaţi din totalul de 34 de membrii ai comisiei.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările și completările ulterioare, din partea Ministerului Finanțelor Publice domnul Dan Manolescu – secretar de stat.
În urma examinării inițiativei legislative şi a opiniilor exprimate, deputații prezenți la lucrări, au hotărât, cu 5 voturi împotrivă (doamna deputat Cornelia Negruţ – Grupul Parlamentar PC-PLR, doamna deputat Marian-Andreea Paul – Grupul Parlamentar PDL, domnii deputaţi Vasile Horga, Anton Doboş şi doamna deputat Eleonora-Carmen Hărău – Grupul Parlamentar PNL), să supună Plenului Camerei Deputaţilor respingerea propunerii legislative pentru modificarea şi completarea Ordonanţei Guvernului nr.8/2013 privind reglementarea unor măsuri fiscal-bugetare şi ale art.74 din Legea nr.571/2003 privind Codul fiscal întrucât:

-  există activităţi agricole care nu fac obiectul subvenţiei acordate de către APIA. În această situaţie propunerea de stabilire a impozitului anual datorat este discriminatorie pentru această categorie de contribuabili;
- veniturile din activităţi agricole constituie bază de calcul pentru stabilirea contribuţiilor sociale obligatorii, iar modificarea sistemului de stabilire şi colectare a impozitului pe veniturile din activităţi agricole ar avea un efect negativ asupra  sistemului de contribuţii sociale obligatorii, prin  îngreunarea administrării acestora şi prin implicarea unor costuri  suplimentare;
- aplicarea acestei propuneri ar conduce la diminuarea veniturilor bugetului de stat şi ale bugetului asigurărilor sociale.
În raport cu obiectul şi conţinutul său, iniţiativa legislativă face parte din categoria legilor ordinare.
	PREŞEDINTE,

Viorel ŞTEFAN
	SECRETAR,

Mihai Aurel DONŢU


Şef serviciu

Giorgiana Ene

Consilier parlamentar

Vasilica Popa

